Lääkäriliitto haluaa kieltää uskomushoitojen antamisen pienille lapsille ja tietyistä vakavista sairauksista kärsiville aikuisille, kertoo Lännen Media. Uutisen on julkaissut muun muassa Turun Sanomat (siirryt toiseen palveluun).

Liitto haluaa uskomushoitojen sääntelyn seuraavaan hallitusohjelmaan. Kyse on hoidoista, joiden tehosta ei ole tieteellistä näyttöä.

Myös sosiaali- ja terveysministeriö (STM) pitää nykyistä uskomushoitoja koskevaa lainsäädäntöä riittämättömänä ja hoitomuotojen valvontaa liian vähäisenä.

Lääkäriliitto haluaa, että lainvalmistelussa määritellään, mitä potilasryhmiä saavat hoitaa vain terveydenhuollon ammattilaiset. Lasten lisäksi liitto rajaisi uskomushoitojen ulkopuolelle aikuiset, jotka eivät vakavan mielenterveyshäiriön tai kehitysvamman takia kykene päättämään hoidostaan.

Vakavasti sairauksista kärsivien potilaiden kohdalla vaihtoehtohoitaja olisi velvollinen konsultoimaan potilasta hoitavaa lääkäriä.